Worcester-hospitaal se personeellede hou spanbou | Netwerk24
Worcester-hospitaal se personeellede hou spanbou
Deur Brümilda Swartbooi 03 Desember 2018 06:01
Die meeste instansies se werknemers se gemoed is in November laag en baie ly aan uitbranding.
Personeellede van die Worcester-hospitaal het die afgelope week aktiwiteite aangepak vir 'n vernuwende hupstoot om die laaste twee maande van die jaar vurig aan te pak.
'n Woordvoerder van die gesondheidsdepartement, Sandra Maritz, sê verskillende aktiwiteite is aangebied.
"Deur die loop van die week was daar 'n markdag en 'n wedren waar die deelnemers in rolstoele was. Ons het ook ons eie weergawes van A Minute to Win It en Amazing Race aangebied."
Al die pretaktiwiteite het by die parkeerterrein by Worcester-hospitaal plaasgevind.
Vrydag 23 November het twaalf spanne hul slag in 'n potjiekoskompetisie gewys. Die potjie van die Krismisboks-span van die psigiatriese afdeling van die hospitaal is as die bobaaspotjie aangewys.
'n Besige seisoen lê voor, maar die personeellede sê hulle is slaggereed daarvoor.
"Die doel was om die personeel se toewyding te vier en goeie spangees te bou. Deur die loop van die jaar word sekere dae uitgehou om die personeel te motiveer en na hul welstand om te sien. Deur dit egter 'n hele week lank te doen met 'n daaglikse program waar hulle kan ontspan en saam lag, word hulle opnuut ondersteun om hul beste vir pasiënte te kan gee," sê Maritz.